Felix Weingartner
Felix Weingartner, 1863-1942, schweizisk østrigskfødt dirigent, komponist og musikforfatter. 1908-11 var han som Gustav Mahlers efterfølger dirigent for Wieneroperaen og indtil 1927 desuden for Wienerfilharmonikerne. Han beklædte forskellige dirigentposter i Tyskland og var direktør for konservatoriet i Basel 1927-35. Weingartner var en temperamentsfuld fortolker af det klassisk-romantiske symfoniske repertoire. Sine erfaringer udmøntede han dels i sine egne værker (operaer, symfonier), dels i bøger om direktion.